Vyhlásenie

Ministerstva práce, sociálnych vecí a rodiny Slovenskej republiky

Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony sa predkladá s rozporom s Republikovou úniou zamestnávateľov, ktorá nad rámec návrhu zákona navrhuje

* upraviť § 230 ods. 1 Zákonníka práce tak, že členom odborového orgánu môže byť len osoba, ktorá je v pracovnoprávnom vzťahu k zamestnávateľovi, u ktorého odborová organizácia pôsobí;
* upraviť § 230 ods. 2 Zákonníka práce tak, že
* zamestnávateľ je povinný umožniť pôsobenie na pracovisku odborovej organizácii, ktorá preukáže, že najmenej 30 % zamestnancov tohto zamestnávateľa je odborovo organizovaných v tejto odborovej organizácii,
* odborová organizácia je povinná preukázať splnenie tejto podmienky do 24 mesiacov odo dňa, kedy odborová organizácia písomne informovala zamestnávateľa o začatí svojho pôsobenia, pričom počas plynutia tejto lehoty nemá odborová organizácia voči zamestnávateľovi postavenie zástupcu zamestnancov;

* upraviť § 230 ods. 3 prvú vetu Zákonníka práce tak, že zamestnávateľ je povinný umožniť členovi odborového orgánu vstup do priestorov zamestnávateľa alebo jeho častí súvisiacich s účelom vstupu, len za predpokladu, že to charakter prevádzky z pohľadu bezpečnosti a ochrany zdravia dovoľuje;

* upraviť § 230 ods. 3 druhú vetu tak, že ak zamestnávateľ nemá vedomosť o tom, ktorej odborovej organizácie je zamestnanec členom, postupuje sa rovnako ako v prípade zamestnanca, ktorý nie je odborovo organizovaný;
* vložiť prechodné ustanovenie (§ 252n), podľa ktorého existujúce odborové organizácie budú musieť splnenie podmienky 30 % - nej reprezentatívnosti (navrhovaný § 230 ods. 2) preukázať do 24 mesiacov od nadobudnutia účinnosti zákona.